Source: https://veszpremitorvenyszek.birosag.hu/sajtokozlemeny/20190909/nem-jogeros-itelet-meghamisitott-miniszterelnoki-interju-ugyeben
Timestamp: 2019-09-15 22:30:03
Document Index: 481943

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Nem jogerős ítélet a meghamisított miniszterelnöki interjú ügyében | Veszprémi Törvényszék
Nem jogerős ítélet a meghamisított miniszterelnöki interjú ügyében
Megjelenés ideje: 2019. szeptember 9., 14:12
A Veszprémi Járásbíróság 2019. szeptember 9. napján ítéletet hirdettet annak a férfinek az ügyében, akivel szemben a Fejér Megyei Hírlapban megjelent miniszterelnöki interjú meghamisítása miatt emelt vádat az ügyészség.
A járásbíróság ítéletének szóbeli indokolásában kifejtette, hogy az ügyben beszerzett informatikai szakértői vélemény alapján objektív módszerrel megállapítható volt, hogy a vádlott számítógépével, az aznap szabadságon lévő külső korrektor felhasználónevével került átírásra az interjú szövege. Erre tekintettel a bíróság vizsgálta, hogy a géphez ténylegesen kik férhettek hozzá. A szakértő kategorikusan kizárta annak a lehetőségét, hogy távoli asztal hozzáféréssel bárki elérhette volna a vádlott számítógépét. A bíróság vizsgálat tárgyává tette, hogy harmadik személy mennyiben férhetett a számítógéphez. E körben nem merült fel olyan személy, akinek ténylegesen lehetősége lett volna a számítógépet használni. A bíróság álláspontja szerint a vádlott bűnösségét támasztja alá az is, hogy a vádlott a számítógépről nagy számú fájlt törölt, többek között az átírt interjút tartalmazó fájlt is, amelynek a törlése annak a személynek állhatott az érdekében, aki az átírást megvalósította.
Az ügyben beszerzett szakértői vélemények azt is kizárták, hogy a vádlott számítógépének a munkáltató általi elvétele és a nyomozó hatóság általi lefoglalása közötti időben annak tartalmát manipulálták volna.
A bíróság megállapította, hogy a vádlottnak az interjú megváltoztatására és más felhasználó nevében való belépésre nem volt jogosultsága.
Az ügy másodfokon a Veszprémi Törvényszéken folytatódik.
Veszprém, 2019. szeptember 9.